Diari Oficial de la Generalitat Valenciana


Sumari del DOGV 9523, del 31-01-2023 (2023/897)

DECRET 8/2023, de 27 de gener, del Consell, pel qual es declara l'any 2023 com a Any Eusebio Sempere.
-----------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/01/27/8/dof/vci/html**

### Dades del document

Número de DOGV
:   9523

Data del DOGV
:   31-01-2023

Secció del DOGV
:   I. DISPOSICIONS GENERALS

Número del document
:   2023/897


Data del document
:   27-01-2023

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * cultura
    * legislació
    * professió artística
    * commemoració

DECRET 8/2023, de 27 de gener, del Consell, pel qual es declara l'any 2023 com a Any Eusebio Sempere. [2023/897]  
El pintor i escultor Eusebio Sempere Juan va nàixer a la localitat alacantina d'Onil el 3 d'abril de 1923. Ja des de xiquet mostrava una gran capacitat imaginativa i una especial inclinació per l'art. Afincat a València, junt amb la seua família, després de la guerra civil, va estudiar a l'escola d'Arts i Oficis i a l'Escola de Belles Arts de Sant Carles, on va rebre el títol de professor de dibuix l'any 1948. L'obtenció d'una beca li va permetre traslladar-se a París, ciutat on va viure durant diverses èpoques i on va completar la seua formació artística en contacte amb les corrents artístiques d'avantguarda.  
Durant els anys 50, Eusebio Sempere orienta la seua carrera artística cap a l'abstracció, allunyant-se de la pintura figurativa. Va aprendre la tècnica de la serigrafia i va introduir l'ús de la regla i el tiralínies en les seues obres, al temps que el seu interés per l'art cinètic i òptic es manifesta en els relleus lluminosos, basats en la utilització de les formes, el moviment i la llum com a elements expressius, i culmina, ja en els anys 60 i 70, en les escultures geomètriques de ferro o acer, mòbils o giratòries, que ell concebia com a «pintures en tres dimensions».  
Eusebio Sempere va formar part dels grups d'artistes que, de manera més significativa, van contribuir a la renovació del panorama artístic i cultural valencià de postguerra, com l'agrupació Els Set i el Grup Parpalló, i va participar en nombroses biennals internacionals i exposicions individuals i col·lectives, tant a Espanya com a Europa i als Estats Units, on la seua obra va ser exhibida en les galeries i museus d'art contemporani més importants.  
Eusebio Sempere va ser l'impulsor de la creació del Museu de La Asegurada d'Alacant, un dels primers i més importants museus d'art contemporani d'Espanya, que es va inaugurar l'any 1977 per a mostrar la col·lecció «Art Segle XX» que el mateix artista havia donat a la ciutat, i que constitueix l'origen del que actualment és el MACA, el Museu d'Art Contemporani d'Alacant.  
Entre els reconeixements que va rebre al llarg de la seua carrera artística es poden destacar la Medalla d'Or al Mèrit en les Belles Arts i el Premi Príncep d'Astúries de les Arts, la investidura com a doctor honoris causa per la Universitat d'Alacant i el nomenament com a acadèmic d'honor de la Reial Acadèmia de Belles Arts de Sant Carles, així com el nomenament com a fill predilecte de la província d'Alacant i de la Vil·la d'Onil, on va morir el 10 d'abril de 1985.  
Per tot això, en virtut del que disposa l'article 18.f de la Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió de 27 de gener de 2023,  
  
DECRETE  
  
Article 1. Objecte  
1. Es declara l'any 2023 com a Any Eusebio Sempere, en commemoració del centenari del seu naixement.  
2. Es crea la Comissió Commemorativa de l'Any Eusebio Sempere (d'ara en avant, la Comissió), que s'adscriu a la Presidència de la Generalitat, a través del Gabinet del President.  
  
Article 2. Composició de la Comissió  
1. Les persones membres de la Comissió seran nomenades, mitjançant una resolució del president de la Generalitat, entre representants d'entitats públiques o privades vinculades a l'àmbit de la cultura i persones rellevants pel seu prestigi i la seua contribució a la cultura i les arts.  
2. Les funcions de secretaria de la Comissió seran exercides per la persona que designe la Comissió d'entre els seus membres.  
  
Article 3. Funcions i règim de funcionament de la Comissió  
1. A la Comissió li correspon establir les pautes per a l'elaboració de la programació d'accions i activitats commemoratives, i aprovar el programa general dels actes commemoratius que es desenvolupen, així com la coordinació amb altres organismes o entitats, públiques o privades, que desitgen participar en la commemoració.  
2. La Comissió podrà funcionar en ple o en grups de treball, la composició, les atribucions i el règim de funcionament dels quals s'acordaran pel ple.  
3. La Comissió es reunirà una vegada cada quatre mesos amb caràcter ordinari, i, amb caràcter extraordinari, totes les vegades que siga convocada per la presidència, a iniciativa pròpia o a proposta, almenys, d'una tercera part de les vocalies.  
4. El règim de convocatòries, constitució i adopció d'acords de la Comissió serà el que es disposa en la normativa bàsica reguladora del règim jurídic del sector públic, així com, si és el cas, en les normes de funcionament que puga aprovar la Comissió.  
  
Article 4. Comité Executiu  
1. Per a facilitar el desenvolupament de les funcions de la Comissió, es crearà un Comité Executiu integrat per una presidenta o un president, designat, per resolució del president de la Generalitat, d'entre les persones membres de la Comissió, i altres quatre persones membres de la Comissió designades per aquesta. La secretaria del Comité serà exercida per la persona designada per i entre els seus i les seues membres.  
2. El Ple de la Comissió acordarà les atribucions i el règim de funcionament del Comité Executiu, al qual correspondrà, en tot cas, la presa de decisions i el seguiment més immediats dels assumptes que corresponguen a la Comissió Commemorativa, així com les altres funcions que aquesta li encomane. En tot allò que no s'haja previst per la Comissió, el funcionament del Comité Executiu es regirà per la normativa bàsica reguladora del règim jurídic del sector públic.  
3. El Comité es reunirà una vegada al mes amb caràcter ordinari, i, amb caràcter extraordinari, totes les vegades que siga convocat per la seua presidència, a iniciativa pròpia o a proposta, almenys, de dues de les persones integrants.  
  
DISPOSICIONS ADDICIONALS  
  
Primera. Suport al funcionament de la Comissió  
Per part de la Presidència de la Generalitat es donarà el suport tècnic i material que requerisca l'adequat desenvolupament de les funcions de la Comissió Commemorativa de l'Any Eusebio Sempere. A aquest efecte, es podrà adscriure temporalment el personal tècnic que puga ser necessari en funció dels treballs a realitzar.  
  
Segona. Incidència pressupostària  
L'aplicació d'aquest decret no podrà tindre cap incidència en la dotació dels capítols de despesa del pressupost de la Generalitat i, en tot cas, serà atesa amb els mitjans personals i materials de l'Administració de la Generalitat.  
  
  
DISPOSICIONS FINALS  
  
Primera. Habilitació normativa  
Sense perjudici del que disposen l'article 2, apartat 1, i l'article 4, apartat 1, es faculta la persona titular del Gabinet del President de la Generalitat per a dictar les disposicions que siguen necessàries per a l'aplicació i desplegament del que s'estableix en aquest decret.  
  
Segona. Vigència del decret  
Les disposicions contingudes en aquest decret es mantindran vigents fins que transcórreguen sis mesos des de la finalització de l'Any Eusebio Sempere.  
  
Tercera. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Alacant, 27 de gener de 2023  
  
El president de la Generalitat   
XIMO PUIG I FERRER


Còpia Permalink ELI